บจ.ระดมเงินลงทุนYNPเพิ่มทุนเท่าตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บจ.ระดมทุนเตรียมขยายธุรกิจ ยานภัณฑ์เพิ่มทุนแจกวอร์แรนต์ SSE กู้เงินกรรมการ 150 ล้าน ซื้อหุ้นโรงพิมพ์ตะวันออก ส่วน SIMAT ขายหุ้นไม่หมด 
คณะกรรมการบริษัท ยานภัณฑ์ (YNP) มีมติให้เพิ่มทุนจดทะเบียนเท่าตัวเป็น 3,200 ล้านบาท โดยออกหุ้นใหม่จำนวน 1,600 ล้านบาท เสนอขายให้กับผู้ถือหุ้นเดิมในสัดส่วน 2 หุ้นเดิมต่อ 1 หุ้นใหม่ ในราคาหุ้นละ 0.50 บาท และแจกฟรีใบสำคัญแสดงสิทธิที่จะซื้อหุ้นของบริษัท (วอร์แรนต์) จำนวน 800 ล้านหุ้น
ทั้งนี้ วอร์แรนต์มีอายุ 5 ปี กำหนดราคาใช้สิทธิแปลงสภาพเป็นหุ้นในราคาหุ้นละ 0.75 บาทต่อหุ้น
สำหรับวัตถุประสงค์ของการเพิ่มทุน เพื่อใช้เป็นเงินทุนหมุนเวียนรองรับการขยายธุรกิจ เสริมสร้างโครงสร้างการลงทุน และฐานเงินทุนของบริษัทให้มีความแข็งแกร่งยิ่งขึ้น
คณะกรรมการบริษัท ซันไชน์ คอร์เปอเรชั่น (SSE) อนุมัติการกู้ยืมเงินจากนางโฉมพิศ บุนนาค กรรมการบริษัท จำนวนไม่เกิน 150 ล้านบาท เป็นเวลาไม่เกิน 1 ปี อัตราดอกเบี้ย 5% ต่อปี หรือเท่ากับ 7.50 ล้านบาท เพื่อใช้ซื้อหุ้นของบริษัท โรงพิมพ์ตะวันออก (EPCO) จากบริษัท เอส. แพ็ค แอนด์ พริ้นท์ (SPACK) 
การกู้ยืมครั้งนี้ถือเป็นรายการที่เกี่ยวโยง เพราะนอกจากนางโฉมพิศเป็นกรรมการบริษัทและถือหุ้นในสัดส่วน 2.32% แล้ว นางโฉมพิศยังเป็นแม่ของนายฉาย บุนนาค ผู้ถือหุ้นใหญ่ของ SSE และนายยุทธ ชินสุภัคกุล ผู้ถือหุ้นใหญ่ SPACK ยังเป็นสามีของนางโฉมพิศและเป็นบิดาของนายฉายด้วย
ด้านบริษัท ไซแมท เทคโนโลยี (SIMAT) ขายหุ้นเพิ่มทุนจำนวน 10 ล้านหุ้น ให้แก่นักลงทุนในวงจำกัด (พีพี) ได้จำนวน 4.40 ล้านหุ้น ในราคาหุ้นละ 4.20 บาท คงเหลือจำนวน 5.60 ล้านหุ้น โดยระดมเงินได้ 18.48 ล้านบาท ทำให้มีทุนชำระแล้ว 83.10 ล้านบาท